Nguì joòn na̱chrjein chija ìsa̱‑la̱ nga ki̱tjo sꞌeí Paxko̱.
Jesús kiì ján na̱xa̱ndá Betania ñánda tíjna Lázaro xi jè Jesús kisìkjaáya‑la̱ kꞌe̱ nga kꞌen.
Ya̱á kisindaà‑la̱ tsojmì Jesús xi tsakjèn nga kòjñò.
Jè Marta tsibíya tsojmì xi kiskine.
Ngatsꞌiì xi̱ta̱ xi ya̱ títsa̱jnatꞌaà ími̱xa̱,
ti̱koa̱ ya̱ tíjna Lázaro ko̱ Jesús.
María jꞌiìko̱ osen litro xkiì jne̱ xi ꞌñó chjí xi nguì tsꞌe̱ nardo.
Kisìkaàjno ndso̱ko̱ Jesús,
i̱kjoàn kisìxìjno‑ne tsja̱sko̱.
Kóho̱kji iꞌnga niꞌya,
ndaà jchán kiìjne̱.
Jngoò xi̱ta̱ xi kotaꞌyàtꞌaà‑la̱ Jesús,
jè ti‑la̱ Simón xi ꞌmì Judas Iscariote,
jè xi si̱ìnga̱tsja Jesús jñà xi̱ta̱ kondra̱‑la̱,
kitsò:
―¿Mé‑ne mìtsà kàsatíjna‑ne xkiì jne̱ jè?
Tsà kàsatíjna‑ne koni tjín síkijne chjí‑la̱ jngoò xi̱ta̱ xi jàn sìndo̱ na̱chrjein síxá,
mé‑ne jè to̱n‑la̱ koꞌbì‑la̱ jñà xi̱ta̱ i̱ma̱.
Judas mìtsà koi kjoa̱‑la̱ o̱kitsò‑ne nga makájno‑la̱ xi̱ta̱ i̱ma̱,
koií‑né nga xi̱ta̱ chijé‑né.
Jè nga̱tsja chijtsa xi sinchá to̱n;
ma síchijé to̱n xi sinchá chijtsa.
Jesús kitsò‑la̱:
―Kì kꞌoa̱ ꞌmì‑la̱ jè chjo̱ón.
Xkiì jne̱ jè tíjnatjò‑la̱ kꞌe̱ nga ꞌa̱n xi siìjñaà.
Jñò,
kjitꞌaà na̱chrjein kítsa̱jnako̱‑nò jñà xi̱ta̱ i̱ma̱,
ta̱nga ꞌa̱n mìtsà tà kjitꞌaà na̱chrjein i̱ kóti̱jnako̱‑nò.
ꞌÑó kjìn xi̱ta̱ judío kisijiìn‑la̱ nga ya̱ tíjna Jesús ya̱ na̱xa̱ndá Betania;
kꞌe̱é kiìtji̱ngui‑la̱.
Ta̱nga mìtsà tà koií kjoa̱‑la̱ Jesús kiì‑ne;
jè kiì katsejèn‑la̱ Lázaro xi jè Jesús kisìkjaáya‑la̱ kꞌe̱ nga kꞌen.
Jñà xi̱ta̱ sko̱‑la̱ no̱ꞌmiì tsajoóya‑ne nga ti̱koa̱ mejèn‑la̱ si̱ìkꞌen jè Lázaro,
koií kjoa̱‑la̱ nga jè nga̱tjì‑la̱ Lázaro,
kjìn jchán xi̱ta̱ judío chinchatꞌaàxìn nga jye mokjeiín‑la̱ i̱tꞌaà tsꞌe̱ Jesús.